23.9.2022
SK
Úradný vestník Európskej únie
C 364/3
Nové národné strany obehových euromincí (2022/C 364/03)
Obehové euromince majú v celej eurozóne postavenie zákonného platidla.
Komisia zverejňuje opis vzorov všetkých nových euromincí (1) s cieľom informovať každého, kto prichádza s mincami do kontaktu v rámci svojej pracovnej činnosti, ako aj širokú verejnosť.
Rada Európskej únie 12. júla 2022 rozhodla, že Chorvátska republika spĺňa potrebné podmienky, aby 1. januára 2023 prijala euro (2).
Chorvátska republika preto bude od 1. januára 2023 vydávať euromince pod podmienkou, že ECB schváli objem emisie (pozri článok 128 ods.
2 Zmluvy o fungovaní Európskej únie).
1 eurocent
2 eurocenty
5 eurocentov
10 eurocentov
20 eurocentov
50 eurocentov
1 euro
2 eurá
Vydávajúca krajina: Chorvátska republika Dátum vydania: 1. januára 2023 Vecný opis vzorov: 1, 2 a 5 centov: hlaholika s chorvátskym šachovnicovým vzorom na pozadí V strednej časti mince sú vyobrazené písmená „HR“ napísané hranatým písmom v hlaholike a previazané v tvare ligatúry, pričom HR je oficiálny kód krajiny ISO 3166 -1 alfa-2 pre Chorvátsko.
Hlaholika je najstarším slovanským písmom a spolu s cyrilikou je jedným z dvoch slovanských písiem.
Hoci je hlaholská abeceda zostavená podľa gréckej abecedy, je to originálne písmo, ktoré pravdepodobne vytvoril Konštantín Filozof (Svätý Cyril) na šírenie kresťanstva medzi slovanskými národmi.
Chorváti začali hlaholské písmo používať v druhej polovici 9. storočia a ku koncu 12. storočia boli už jediní, kto ho používal a ďalej rozvíjal.
V roku 1483, len 28 rokov po Gutenbergovej biblii, bola v Chorvátsku vytlačená prvá kniha v tomto starochorvátskom cirkevnom slovanskom jazyku – misál „Misal po zakonu rimskoga dvora“ (Missale Romanum Glagolitice), napísaná chorvátskym (hranatým) hlaholským písmom.
Išlo o prvú inkunábulu v Európe, ktorá nebola vytlačená latinkou a po latinsky.
Hlaholské písmo sa v Chorvátsku používalo až do prvej polovice 19. storočia a stalo sa dôležitým prvkom chorvátskej identity.
Vpravo pod ligatúrou písmen „HR“ je chorvátsky šachovnicový vzor, ktorý je súčasťou štátneho znaku Chorvátskej republiky.
V hornej strednej časti je uvedený rok vydania a dolu v strede je názov vydávajúcej krajiny.
Vo vonkajšom prstenci mince je vyobrazených dvanásť hviezd vlajky Európskej únie.
(1) V súvislosti s ostatnými euromincami pozri Ú. v. ES C 373, 28.12.2001, s. 1, Ú. v.
EÚ C 254, 20.10.2006, s.
6 a Ú. v.
EÚ C 248, 23.10.2007, s. 8.
(2) Rozhodnutie Rady z 12. júla 2022 o prijatí eura Chorvátskom 1. januára 2023 (Ú. v.
EÚ L 187, 14.7.2022, s. 31).